Bobani as burgemeester verwyder | Netwerk24
Deur Lynn Williams 05 Desember 2019 12:29
Mongameli Bobani, die burgemeester van die Nelson Mandelabaai-metro, is Donderdag tydens 'n mosie van wantroue verwyder nadat hy die enigste een is wat gesê het dat hy teen dié mosie stem.
Bobani se kop het op 'n raadsvergadering Donderdag gerol toe 'n meerderheid raadslede hom by wyse van 'n wantrouemosie uitgestem het.
Donderdag se mosie is Bobani se vierde mosie van wantroue teen hom nadat hy by Athol Trollip as burgemeester oorgeneem het nadat Trollip as burgemeester verwyder is.
Raadslede van die DA, PA, Cope, AIC, ANC en die ACDP het almal teen Bobani gestem. Die EFF het buite stemming gebly.
Bobani het sy hand opgelig om te wys dat hy teen die mosie is nadat Buyelwa Mafaya, speaker van die raad, gevra het wie almal teen die mosie is.
Soos vroeër op Netwerk24 berig, het Bobani se eie koalisieregering reeds in Oktober gesê dat sy dae as burgemeester van die metro getel is, al het Bobani hierteen vasgeskop.
Bobani het reeds vroeg Oktober gesê hy sal voortgaan om die metro te bestuur en dat dinge normaalweg voortgaan.
Sy koalisieregering het toe gesê dat hulle van hom ontslae wil raak sodat hulle politieke stabiliteit kan bring omdat sy administrasie volgens hulle nie bevoeg is nie.
Meer oor: Bobani | Nelson Mandela-Baai | Politiek | Mosie Van Wantroue
Gebrek aan vergaderings ‘kos metro nié gasheerstatus’
‘Bobani bestuur metro soos Escobar’